Parys-6: ‘Vervolging pleks van ’n medalje’ | Netwerk24
Deur Alet van der Walt 07 Februarie 2019 12:43
“Elf lede van die Valke het met gemerkte voertuie by my huis opgedaag en my voor my ma, my vrou en my twee dogters in hegtenis geneem,” het Henk Prinsloo, ’n polisielid, in die rondgaande hof in Parys getuig.
Prinsloo was emosioneel toe hy aan regter Corné van Zyl vertel het hoe die gebeure hom en sy gesin geraak het.
’n Emosionele Henk Prinsloo het Donderdag aan die hof vertel hoe hy in hegtenis geneem is.Foto: Alet van der Walt
Op ’n vraag van Johan Vorster, vir Anton Loggenberg, of die Valke daarop uit was om hom te verneder, het Prinsloo gesê dit was asof die Valke ’n statement met sy inhegtenisneming wou maak.
“Van die skoonmaker tot die generaal het my ondersteun,” het Prinsloo gesê oor hoe sy kollegas sedert die gebeure opgetree het.
Adv. Piet Pistorius, vir Boeta van der Westhuizen, het aan Prinsloo gesê hy glo Prinsloo moes ’n medalje vir sy optrede die aand van 6 Januarie 2016 gekry het.
“Pleks daarvan staan jy in ’n strafhof waar jy blootgestel is aan vervolging,” het Pistorius gesê.
“Is dit so dat die Valke u verwyt het en aan u gesê het dat u ‘die boere help?’ ”
Prinsloo het dit beaam.
Adv. Piet Pistorius, adv. Hennie du Plessis en Johan Vorster in die rondgaande hof in Parys.Foto: Alet van der Walt
Henk Prinsloo getuig tans in die vigilante-moordverhoor in Parys. By hom is die hoftolk, Jeremiah Tollie.Foto: Alet van der Walt
“Ek wil vandag aan u sê, dank Vader dat u die boere help,” het Pistorius aan Prinsloo gesê.
Die hof het hierna verdaag omdat Prinsloo te emosioneel was om verder te getuig.
Prinsloo en vyf ander mans staan tereg vir die moord op Samuel Tjixa en Simon Jubeba. Die twee mans is op 6 Januarie 2016 ná ’n beweerde plaasaanval buite Parys aangekeer.
Loedie van der Westhuizen, het ’n noodknoppie gedruk waarna tientalle mans hom te hulp gesnel het.
Tjixa en Jubeba is op ’n naburige plaas aangekeer en glo so erg aangerand dat albei die volgende dag dood is.
Meer oor: Valke | Henk Prinsloo | Vigilante-Moordverhoor | Parys-6 | Verhoor | Hof